Zhengzhou

Zhengzhou (kinesisk: 郑州; pinyin: Zhèngzhōu;  W.-G.: Chengchow) er en kinesisk by på prefekturnivå som er hovedstad i provinsen Henan i det sentrale Kina. Befolkningen innen bygrensene anslås (2004) til 2 053 000, men hele prefekturet har 5,07 millioner innbyggere. Sentrum ligger 20 km sør for Den gule flod.

Byen har mye industri (bomull, aluminium, maskinbygg). Zhengzhou er også et av Kina viktigste jernbaneknutepunkter, der hovedaksene øst-vest (Long-hai, linjen Shanghai-Xi'an-Ürümqi) og nord-sør (Jing-guang, linjen Beijing-Guangzhou) krysser hverandre.  Nordbanegården i Zhengzhou er Asias største gods- og rangerjernbanestasjon.

Historie 
Byen har en rik historisk og kulturell arv, først og fremst ved det at den var mangeårig hovedstad for Shang-dynastiet (ca. 1550-1045 f.Kr.). Byen het da Ao. Ved Zhengzhous østlige utkant, et sted som heter Shangcheng, er det funnet rester av bybebyggelsen.

Rett ved byen Dengfeng, 80 km sørvest for Zhengzhou, er det berømte Shaolin-klosteret, der noen av de kinesiske kampformer (kongfu) ble utviklet av buddhistmunkene, noe som går igjen i en rekke kinofilmer (som f.eks. Jet Lis «Shaolin Monastery»).

Byen og området ble hardt prøvet under den annen kinesisk-japanske krig mellom 1937 og 1945. I håp om at det ville sinke de japanske styrkenes fremmarsj bestemte Guomindang-regjeringen seg i 1938 for å bryte dikene rundt Huang He – Den gule flod. Dermed ble et område på 54 000 m² satt under vann. Én million mennesker druknet, og 12 millioner omkom etterpå som følge av sult og sykdom.

I 1906 var byen blitt sete for en katolsk apostolisk prefekt med ansvar for katolsk misjon i det som ble kalt det apostoliske prefektur Vest-Hunan (fra 1924 kalt det ap. prefektur Chengchow). Den 11. april 1946 ble det oppgradert til bispedømme. Den italienske xaverianerpresten Faustino M. Tissot S.X. (1901–1991) ble biskop, men ble utvist av kommunistregimet i 1953. Da hadde bispedømmet drøyt 20 000 katolikker av en samlet befolkning på fire millioner.

I 1954 ble Zhengzhou hovedstad for provinsen Henan, noe som førte til en eksplosiv vekst. Zhengzhou ligger i et kjempesvært område for bomullsdyrking, og ble dermed raskt sentrum for Kinas tekstilindustri.

Administrative enheter 
Zhengzhou består av seks bydistrikter, ett fylke og fem byfylker:
 Bydistriktet Zhongyuan (中原区), 195 km², 570 000 innbyggere (2003), regjeringssentrum;
 Bydistriktet Erqi (二七区), 159 km², 500 000 innbyggere;
 Bydistriktet Guancheng for huikineserne (管城回族区), 204 km², 320 000 innbyggere;
 Bydistriktet Jinshui (金水区), 242 km², 780 000 innbyggere;
  Shangjie (上街区), 18 km², 80 000 innbyggere;
 Bydistriktet Huiji (惠济区), 206 km², 150 000 innbyggere;
 Fylket Zhongmou (中牟县), 1 393 km², 690 000 innbyggere;
 Byfylket Xinzheng (新郑市), 873 km², 630 000 innbyggere;
 Byfylket Dengfeng (登封市), 1 220 km², 630 000 innbyggere;
 Byfylket Xinmi (新密市), 1 001 km², 820 000 innbyggere;
 Byfylket Gongyi (巩义市), 1 041 km², 790 000 innbyggere;
 Byfylket Xingyang (荥阳市), 955 km², 650 000 innbyggere.

Samferdsel

Fly 
Byen betjenes av Zhengzhou Xinzheng internasjonale lufthavn.

Jernbane 
Beijing-Hongkong høyhastighetsjernbane har stoppested her.

Jingguangbanen, som er den konvensjonelle toglinjen mellom Beijing i nord og Guangzhou i sør, har stoppested her. Denne sterkt trafikkerte jernbanelinjen er også innom blant annet Shijiazhuang, Wuhan, Changsha og Shaoguan.

I Zhengzhou stanser togene på Longhaibanen, Kinas viktigste jernbanelinje i øst-vest-retning, som løper fra Lianyungang til Lanzhou via blant annet Xuzhou, Kaifeng, Luoyang og Xi'an.

Vei 
Kinas riksvei 107 fører gjennom området. Den løper fra Beijing til Shenzhen (rett ved Hongkong, og er på sin vei innom provinshovedstedene Shijiazhuang, Zhengzhou, Wuhan, Changsha og Guangzhou.

Kinas riksvei 220 ender i Zhengzhou. Den går fra Binzhou i Shandong til Zhengzhou.

Kinas riksvei 310 går gjennom området. Denne viktige trafikkåren begynner i Lianyungang i Jiangsu, går vestover og ender i Tianshui i provinsen Gansu. Den går innom større byer som Xuzhou, Shangqiu, Kaifeng, Zhengzhou, Luoyang og Xi'an.

Utdanning 
I byen ligger Zhengzhouuniversitetet, hvor professor Karl-Erik Giercksky er «Honorary professor», og Henans jordbruksuniversitet.

Eksterne lenker 
 
 Offisiell hjemmeside (engelsk)

Byprefekturer i Henan
Kinas hovedsteder gjennom historien